**femeia cod**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu-mi pasă

chiar nu-mi pasă cât durează o amintire

nu-mi pasă nici cât durează o rază

lumina ei se descompune în urmele de

deasupra lutului dar asta

e o altă poveste

în care alerg spre nicăieri

mă opresc doar atât cât

să-l rog pe Dumnezeu

să-mi asculte inima

în urmă rămâi doar tu femeia - cod

colţul tău e un univers parţial întunecat

iar lumea o arteră pe care se circulă în paralel

ca într-un oraş aglomerat...

nu mi-am dorit niciodată atâtea lucruri

într-un singur loc în care

nu ne-am fi putut îmbrăţişa

ca doi oameni

chiar dacă aş fi murit de două ori aş fi ales

calea înspre tine deşi nici nu ştiu

cât contează o moarte

sau poate

aş fi fost mai frumos şi mai bogat

cu un Dumnezeu dar la ce bun dacă

Dumnezeu m-ar fi creat

din moartea altuia

ştiu că nu mai sunt cel ce am fost

sunt doar o metaforă care îmbracă o stare

iar identitatea mea e un drum imaginar

semnalizat intermitent

oricum nu mai contează...

tu eşti femeia - cod

deşi dormi cu fiecare în pat

nu ţipi nu urăşti şi nici nu iubeşti

ci doar mergi pe o linie continuă